
Článok I
Úvodné ustanovenie
Minister kultúry Slovenskej republiky (ďalej len „minister“) v súlade s § 5 ods. 4 zákona č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov a v súlade s čl. 17 ods. 1 Organizačného poriadku Ministerstva kultúry Slovenskej republiky vydaným príkazom ministra č. 12/2025 v y d á v a tento Štatút Ústrednej jazykovej rady (ďalej len „štatút“). Štatút vymedzuje poslanie Ústrednej jazykovej rady (ďalej len „Rada“), pôsobnosť Rady, zloženie Rady a členstvo v Rade, práva a povinnosti členov Rady, predsedu Rady, podpredsedu Rady a tajomníka Rady a rokovanie Rady.


Článok II
Poslanie Rady
(1) Rada je odborným poradným orgánom ministra kultúry Slovenskej republiky (ďalej len ,,minister”) v oblasti štátneho jazyka.
(2) Rada plní úlohy v oblasti štátneho jazyka.


Článok III
Pôsobnosť Rady
(1) Rada poskytuje ministrovi odporúčania k otázkam týkajúcim sa štátneho jazyka.
(2) Rada najmä
a) sleduje a hodnotí uplatňovanie zákona Národnej rady Slovenskej republiky č. 270/1995 Z. z. o štátnom jazyku Slovenskej republiky v znení neskorších predpisov,
b) navrhuje koncepčné, organizačné a legislatívne opatrenia na ochranu štátneho jazyka a na podporu vedeckého výskumu slovenského jazyka a jazykovej kultúry,
c) posudzuje návrhy na zásadné zmeny kodifikovanej podoby štátneho jazyka a koordinuje spoluprácu odborných jazykovedných pracovísk v tejto oblasti,
d) poskytuje odborné stanoviská v sporných otázkach používania štátneho jazyka,
e) sleduje a hodnotí tvorbu terminológie, ako aj prácu terminologických komisií pri jednotlivých ústredných orgánoch štátnej správy,
f) hodnotí situáciu v oblasti vydávania jazykovednej literatúry, slovníkov a praktických príručiek.


Článok IV
Zloženie Rady a členstvo v Rade
(1) Rada má najmenej sedem a najviac trinásť členov. Počet členov musí byť vždy nepárny.
(2) Ministerstvo požiada o nominácie nových členov Rady predstaviteľov odborných inštitúcií v oblasti slovenského jazyka a literatúry, predstaviteľov akademickej a vedeckej obce, zástupcov alebo osobnosti z prostredia súvisiacich odborných oblastí.
(3) Súčasťou nominácie je profesijný životopis nominanta a jeho písomný súhlas s nomináciou za člena Rady. Nominácie za členov Rady sú ministerstvu doručené v listinnej podobe alebo elektronickej podobe najneskôr do termínu uvedeného v žiadosti na nominácie za členov Rady.
(4) Členov Rady vymenúva a odvoláva minister na návrh vedúceho organizačného útvaru ministerstva, v ktorého pôsobnosti je oblasť štátneho jazyka (ďalej len „vedúci organizačného útvaru“). Minister môže vymenovať najviac troch členov Rady bez návrhu. 
(5) Funkčné obdobie člena Rady trvá štyri roky. Minister môže člena Rady vymenovať aj opakovane. 
(6) Členstvo v Rade zaniká
a) uplynutím funkčného obdobia člena Rady, 
b) písomným odvolaním člena Rady ministrom; členstvo v Rade zaniká dňom uvedeným v písomnom odvolaní ministra,
c) vzdaním sa členstva v Rade; vzdanie sa členstva je účinné dňom doručenia písomného oznámenia o vzdaní sa členstva v Rade ministrovi,  
d) smrťou člena Rady alebo jeho vyhlásením za mŕtveho, obmedzením spôsobilosti člena Rady na právne úkony, právoplatným odsúdením člena Rady za úmyselný trestný čin,
e)  zrušením Rady.
(7) Na zabezpečenie minimálneho alebo nepárneho počtu členov Rady, minister vymenuje na návrh vedúceho organizačného útvaru nového člena Rady najneskôr do najbližšieho rokovania Rady.
(8) Člen Rady koná profesionálne a eticky.


Článok V
Práva a povinnosti predsedu, podpredsedu, členov Rady a tajomníka
(1) Členstvo v Rade je nezastupiteľné.
(2) Na čele Rady je predseda, ktorého v čase jeho neprítomnosti zastupuje podpredseda Rady. 
(3) Predseda Rady zastupuje Radu navonok a zodpovedá za jej činnosť ministrovi. Predseda najmä
a) riadi činnosť Rady,
b) zvoláva rokovanie Rady,
c) navrhuje program rokovania Rady,
d) vedie rokovania Rady,
e) schvaľuje svojím podpisom zápisnicu z rokovania Rady,
f) informuje ministra a vedúceho organizačného útvaru o činnosti Rady.
(4) Podpredseda Rady zastupuje predsedu Rady počas jeho neprítomnosti v plnom rozsahu jeho práv a povinností.
(5) Člen Rady má povinnosť zúčastňovať sa na rokovaniach a vyjadrovať sa k predkladaným materiálom. Svoju osobnú účasť na rokovaní potvrdzuje podpisom na prezenčnej listine. Iná forma účasti na rokovaní (t. j. technickými prostriedkami na prenos obrazu a/alebo zvuku v reálnom čase) je zaznamenaná v prezenčnej listine.
(6) Člen Rady má právo dopĺňať program rokovania a predkladať návrhy na rokovanie Rady.
(7) Tajomník Rady
a) je zamestnancom sekcie ministerstva zabezpečujúcej činnosti v oblasti pôsobnosti Rady, ktorého vymenúva a odvoláva vedúci organizačného útvaru, 
b) nie je členom Rady a nemá hlasovacie právo,
c) organizačne a administratívne zabezpečuje rokovanie Rady,
d) vedie agendu Rady v súlade s Registratúrnym poriadkom ministerstva,
e) vyhotovuje zápisnicu z rokovania Rady, ktorú po schválení a podpísaní predsedom alebo podpredsedom Rady predloží spolu s prezenčnou listinou a relevantnými informáciami do pätnástich pracovných dní od rokovania členom Rady, vedúcemu organizačného útvaru a ministrovi.
(8) Člen Rady má nárok na odmenu za plnenie povinností spojených s výkonom členstva v Rade a na náhradu cestovných nákladov podľa osobitného predpisu.[footnoteRef:1])  [1: ) § 1 ods. 2 písm. b) zákona 283/2002 o cestovných náhradách.] 



Článok VI
Rokovanie Rady
(1) Rada rokuje podľa potreby, najmenej jedenkrát za kalendárny rok. 
(2) Rada je uznášaniaschopná, ak je na rokovaní prítomná nadpolovičná väčšina jej členov. 
(3) Minister, štátny tajomník ministerstva, vedúci organizačného útvaru alebo nimi poverený zamestnanec ministerstva má právo zúčastniť sa na rokovaní Rady, pričom nie je členom Rady a nemá hlasovacie právo.
(4) Tajomník Rady organizačne a administratívne zabezpečuje rokovanie Rady na podnet jej predsedu, vedúceho organizačného útvaru alebo ak o to požiada nadpolovičná väčšina členov Rady. 
(5) Rada rozhoduje hlasovaním. Na prijatie rozhodnutia sa vyžaduje nadpolovičná väčšina  hlasov prítomných členov Rady. V prípade rovnosti hlasov sa prihliada na hlas predsedu Rady. 
(6) Tajomník Rady vyhotoví zápisnicu z rokovania Rady, ktorú po schválení a podpísaní predsedom Rady predloží spolu s prezenčnou listinou a relevantnými prílohami do pätnástich pracovných dní od rokovania členom Rady, vedúcemu organizačného útvaru a ministrovi.
(7) Rokovania Rady sú neverejné. Rada môže na svoje rokovania pozvať odborníkov podľa povahy prerokovávaných otázok. Prizvaní odborníci nemajú hlasovacie právo.
 

Článok VII
Voľba a odvolanie predsedu a podpredsedu Rady

(1) Na voľbu a odvolanie predsedu a podpredsedu Rady sa vyžaduje účasť nadpolovičnej väčšiny členov Rady.
(2) Predsedu a podpredsedu Rady volí a odvoláva Rada na svojom rokovaní tajným hlasovaním. Tajné hlasovanie sa pri voľbe predsedu a podpredsedu Rady uskutočňuje vložením lístka s menom a priezviskom kandidáta do volebnej urny. Tajné hlasovanie sa pri odvolávaní predsedu a podpredsedu Rady uskutočňuje vložením lístka s vyjadrením „odvolať“ alebo „ponechať“ do volebnej urny. Voľbu alebo odvolanie predsedu alebo podpredsedu Rady vedie a výsledky tajného hlasovania vyhlasuje tajomník Rady. 
(3) Predsedom Rady sa stáva člen Rady, ktorý vo voľbe predsedu Rady získal najvyšší počet hlasov všetkých členov Rady. V prípade rovnosti hlasov voľba pokračuje druhým kolom, v ktorom sa tajným hlasovaním rozhoduje medzi postupujúcimi kandidátmi. Ak sa aj v druhom kole dosiahne rovnosť hlasov, predseda Rady sa určí žrebom. Žrebovanie uskutoční tajomník Rady náhodným výberom lístka s menom kandidáta z volebnej urny.
(4) Podpredsedom Rady sa stáva člen Rady, ktorý vo voľbe podpredsedu Rady získal najvyšší počet hlasov všetkých členov Rady. V prípade rovnosti hlasov voľba pokračuje druhým kolom, v ktorom sa tajným hlasovaním rozhoduje medzi postupujúcimi kandidátmi. Ak sa aj v druhom kole dosiahne rovnosť hlasov, podpredseda Rady sa určí žrebom. Žrebovanie uskutoční tajomník Rady náhodným výberom lístka s menom kandidáta z volebnej urny.
(5) Vyžaduje sa, aby zvolený kandidát na predsedu a podpredsedu Rady prijal vyhlásený výsledok voľby. Vyhlásený výsledok voľby a prijatie alebo neprijatie voľby je zaznamenané v zápisnici z rokovania Rady. Neprijatie voľby je dôvodom na pokračovanie vo voľbe spomedzi nových kandidátov.
(6) Odvolanie predsedu a podpredsedu Rady nadobúda právoplatnosť vyhlásením výsledku tajného hlasovania. Odvolanie predsedu a podpredsedu Rady je zaznamenané v zápisnici z rokovania Rady. Odvolanie predsedu a podpredsedu Rady je dôvodom na voľbu nového predsedu a podpredsedu Rady, ktorá sa uskutoční najneskôr na najbližšom rokovaní Rady. 


Článok VIII
Záverečné ustanovenia
(1) Členstvo v Rade zaniká, ak ho nový minister nepotvrdí do jedného mesiaca od nástupu do svojej funkcie.
(2) Tento štatút možno meniť alebo dopĺňať očíslovanými písomnými dodatkami, ktoré na návrh vedúceho organizačného útvaru schvaľuje minister.
(3) Zrušuje sa štatút Ústrednej jazykovej rady č. MK-3298/2018-110/6376 z 10. mája 2018 v znení Dodatku č. 1 č. MK-5671/2021-110/14582 zo 16. júna 2021. 
(4) Funkcie členov Ústrednej jazykovej rady vymenovaných pred účinnosťou tohto štatútu zanikajú dňom nadobudnutia účinnosti tohto štatútu.

Tento štatút nadobúda účinnosť 12. septembra 2025.






   Martina Šimkovičová
ministerka kultúry
  	 		Slovenskej republiky

